Wat 'n vooruitsig vir selfverryking! | Die Vryburger
Alles word nou op die langebaan geplaas tot nadat die plaaslike verkiesing verby is.
Alles wat naastenby dringend noodsaaklik is, na werk lyk en eintlik maar net nie goed vir iemand se beeld sal wees nie, word uitgestel.
Eers na die plaaslike verkiesing sal daar in die parlement 'n debat gevoer word of die droogte tot 'n nasionale ramp verklaar sal word.
Eers na die verkiesing sal dit of dat gedoen word.
Die beeld van Suid-Afrika kan bepaald nie op die spel wees nie. Dit is tog algemene kennis dat alles maar al vullishoop-status gekry het.
Die 92% van die land se 278 munisipaliteite wat volgens die ouditeur-generaal se pas vrygestelde ouditverslag 'n rede tot kommer is of ingryping vereis, is buitendien op hulle beste nie-werkend.
Nou ruk alles tot stilstand en daar word deelgeneem aan die verwoede stryd as kandidate en in besonder vir die eerste prys, naamlik die burgemeesterspos.
Want dit is 'n baie invloedryke en hoogs betalende pos. Die byvoordele is ook eindeloos en een daarvan is om kort-kort 'n splinternuwe luukse sportnutsvoertuig of by voorkeur 'n Westerse statussimbool met 'n driepunt ster te kry.
Die ou meubels en gordyne word by die munisipale kantore uitgegooi en nuwes word aangekoop. Natuurlik met 'n tender wat aan 'n familielid toegeken is.
Te midde van al die luukses gaan eet jy en jou gaste heel beskeie by Mike's Kitchen op Potchefstroom en laat maar die rekeninge net aanstuur na die munisipaliteit.
Totdat daar 'n rekening van R60 000 se agterstallige skuld is, en as daar gekla word dan kan dit nie verstaan word nie, daar is tog ook ander vir wie geld geskuld word.
Dieper in die Wes-Transvaal loop die onbehandelde rioolvuil op Ottosdal en Sannieshof se strate.
Die suigtenks op Ottosdal en Sannieshof is weke laas leeggepomp. Die trekkers is stukkend. Alles is stukkend.
Slaggate in die paaie het al jare gelede die Wes-Transvaalse premier, Popo Molefe, sommer liewer laat rondvlieg van punt A tot B.
Trouens, dit was die spottery. Intussen het Molefe by Transnet te lande gekom in nog 'n sagte stoelkussing. Altans, dit was laaste wat van hom gehoor is, toe die reuse debakel met Spaanse treine op die lappe gekom het.
Maar 92% munisipaliteite wat 'n rede tot kommer is of ingryping vereis, word nou voor verkiesing gehou.
'n Hele nuwe vloedgolf kaderontplooiing is voor die deur.
Wat 'n vooruitsig vir voltydse selfverryking!
4 thoughts on "Wat 'n vooruitsig vir selfverryking!"
Laban-mens June 3, 2016 at 2:21 pm
Hierdie artikel is baie negatief ! Kan die positiewe reënboog-kinders, asseblief positiewe poste plaas, sodat daar balans kan wees. Al moet julle van daardie destydse " kragdadige " strydkrete weer bietjie afstof, bv. Maak die NSA werk ! Of wat van die DA se : Fight back ! " Of wat van : Almal is gelyk, en ons is een groot reënboog-nasie ! Miskien het julle nuwe gedagtes, ( Fopspene ? ), om met ons te deel, sodat ons net van hierdie verskriklike moedeloosheid ontslae kan raak. Ek wag in spanning !
Waarheid June 3, 2016 at 4:32 pm
FW, Pik en AB, het 'n plan… wigte en teenwigte. Individuele regte is die toekoms, vergeet die volks- en kollektiewe… Die troika gaan skei… Die gematigdes sal opstaan … Kommunisme is dood… Die nuwe grondwet is die beste in die wereld… Vigs sal blankes oor 20jaar weer die meerderheid maak… Die 'Afrikaanses' sal 'n magsblok word…
Nou is die enigste uitweg een van twee opsies – geweldige opstand, of laertrek in plattelandse groeipunte/kantonne/mini-republieke.
Jakhals June 4, 2016 at 10:53 am
Miskien kan die lesers in Suid-Afrika my inlig. Is daar nog ja-stemmer-Afrikaners oor? Of is hulle almal sedert 1992 stil oorlede? Onthou, dis hulle wat ons volk in hierdie gemors het. Die rede waarom ek vra, is dat ek 'n soortgelyke verskynsel in die tagtigerjare in Pretoria waargeneem het. In gesprekke was almal so anti-P.W. Botha as wat jy maar kon kry. Maar in elke verkiesing het die Nasionale Party geseëvier. Al verklaring wat ek hiervoor het, is dat die N.P.-stemmers almal skielik die dag na die verkiesing stil heengegaan het.
Afrikanus June 4, 2016 at 5:02 pm
Meeste ja stemme het uit die Weskaap en Natal gekom (seker ook uit die linkse Johannesburg Houghton setels), as ek reg onthou. Dis 'n goeie vraag wat ek nie weet of mens dit ooit kan beantwoord nie. Dit was 24 jaar gelede (kwarteeu gelede, die tyd vlieg, ne? Selfs die Grensoorlog raak al jeugherinneringe), klomp van hulle mag dalk al oorlede wees, of nou al in pensioen wees. Die wat aangejaag het, soos F.W. en Pik, hulle leef lekker, niks van al die dreigemente dat sekere persone hulle lewend sal verskeur, en dat die sondes hulle eendag sal inhaal nie, en soortgelyke goddelike wraakpraatjies nie..
Van hulle het seker al geemigreer, mens weet nie presies nie. Ek dink persoonlik as dit andersom was, bv. 68% nee, 31% ja sou dit net 'n kwessie van tyd gewees het wat die onderduimse NP en alles wat met hulle saamgegaan het op ander maniere ons sou uitverkoop het. Tensy die KP aan die regering gekom het, maar dis nou maar net spekulasie.
Mens kan seker nie alle Ja stemmers verkwalik nie. Nes op skool het jy die akademiese presteerders gehad (die minderheid), en die minder slimmes (die meerderheid). Hulle het maar vir die twakpraat geval, so is die mensdom maar – die talente is maar verskillend tussen die volk gesaai, en dis wereldwyd 'n probleem. Ek kan net landwye opnames voor 1992 onthou (sal moet bietjie krap in my boeke, behoort erens in te staan), want bietjie minder tweeduidig as die referendum vraag was, waar meer as 80 persent van alle blanke kiesers gese het dat hulle geensins beplan het om eendag 'n swart regering, nog minder die ANC, aan die bewind te stel om eendag oor hulle te regeer nie.